SUPER พลิกบวก 5% ยืนเหนือ 1.05 บาท แผนธุรกิจเด่น-ลุ้นไตรมาส 2 กำไรโตต่อ
SUPER พลิกบวก 5% ยืนเหนือ 1.05 บาท แผนธุรกิจเด่น-ลุ้นไตรมาส 2 กำไรโตต่อ ล่าสุดอยู่ที่ 1.05 บาท บวก 0.05 บาท หรือ 4% ด้วยมูลค่าซื้อขาย 1.69 พันล้านบาท
SUPER พลิกบวก 5% ยืนเหนือ 1.05 บาท แผนธุรกิจเด่น-ลุ้นไตรมาส 2 กำไรโตต่อ ล่าสุดอยู่ที่ 1.05 บาท บวก 0.05 บาท หรือ 4% ด้วยมูลค่าซื้อขาย 1.69 พันล้านบาท
12 มิ.ย. 2563

ผู้สื่อข่าวรายงานว่า ราคาหุ้น บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ล่าสุด ณ เวลา 10.44 น. อยู่ที่ 1.05 บาท บวก 0.05 บาท หรือ 4% สูงสุดที่ 1.05 บาท ต่ำสุดที่ 0.96 บาท ด้วยมูลค่าซื้อขาย 1.69 พันล้านบาท

ทั้งนี้ นายจอมทรัพย์ โลจายะ ประธานคณะกรรมการ  SUPER เปิดเผยว่า แนวโน้มผลการดำเนินงานไตรมาส 2/2563 จะเติบโตต่อเนื่องเมื่อเทียบกับไตรมาส 1/2563 ตามรายได้จากการขายไฟฟ้าที่เข้ามาเสริมอย่างต่อเนื่อง และการรับรู้รายได้เต็มไตรมาสจากโครงการที่เพิ่งเริ่มจ่ายไฟฟ้าเข้าสู่ระบบเชิงพาณิชย์ (COD) ในปี 2562
ทั้งนี้ จะมีรายได้จากโครงการ Sinenergy Ninh Thuan (Sinenergy) ที่ประเทศเวียดนาม ขนาดกำลังการผลิต 50 เมกะวัตต์ (MW) เข้ามาเล็กน้อยในช่วงปลายไตรมาส 2/2563 แต่อย่างไรก็ดีโครงการ Sinenergy จะสามารถรับรู้รายได้เต็มที่ 100% ในไตรมาส 3/2563 ซึ่งจะช่วยให้รายได้มีการเติบโตแน่นอน
ขณะเดียวกันช่วงไตรมาส 4/2563 เตรียม COD โครงการโรงไฟฟ้าพลังงานแสงอาทิตย์ (โซลาร์ฟาร์ม) ที่ประเทศเวียดนามเพิ่มอีก 550 เมกะวัตต์ ช่วงเดือน ธ.ค.  2563 ด้วยอัตรารับซื้อไฟฟ้าที่ 7.06 เซ็นดอลลาร์สหรัฐต่อกิโลวัตต์ชั่วโมง เป็นระยะเวลา 20 ปี จะช่วยหนุนผลงานในช่วงปลายปีนี้เล็กน้อย และรับรู้รายได้เต็มปีปี 2564
ดังนั้นบริษัทมั่นใจว่าปี 2563 จะมีรายได้รวมแตะ 6,800-7,000 ล้านบาท เติบโตเมื่อเทียบปี 2562 ที่มีรายได้รวม 6,214 ล้านบาท โดยมาจากการทยอย COD โรงไฟฟ้าเพิ่มขึ้น
สำหรับราคาหุ้น SUPER ที่ปรับตัวเพิ่มขึ้น ขณะนี้ไม่ได้มีข่าวดีพิเศษ มองว่าเป็นไปตามภาวะตลาดมากกว่า ประกอบกับผลการดำเนินงานในไตรมาส 1/2563 ก็ออกมาดี โดยมีรายได้รวม 2,086.56 ล้านบาท และมีกำไรสุทธิ 718.56 ล้านบาท รวมถึงไม่ได้รับผลกระทบจากการแพร่ระบาดของเชื้อไวรัสโควิด-19 ทำให้นักลงทุนมีความเชื่อมั่น และอยากเข้ามาลงทุนในหุ้น SUPER